РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/92-24

28. август 2024. године

Б е о г р а д

ЗАПИСНИК

СА 13. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 28. АВГУСТА 2024. ГОДИНЕ

Седница је почела у 12,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Игор Д. Јакшић, Горан Милић, Стефан Китановић, Ђорђе Комленски, Бранимир Јовановић, Стефан Јањић и Војислав Михаиловић.

Седници нису присуствовали чланови Одбора: Оља Петровић, Милољуб Албијанић, Дане Станојчић, Александар Југовић, Снежана Пауновић, Бранко Лукић, Јелена Милошевић, Мирослав Алексић и Драгана Ракић.

Седници су присуствовали заменици чланова Одбора: Никола Бокан, заменик члана Оље Петровић, Татјана Петровић Стојковић, заменик члана Милољуба Албијанића, Мирослав Петрашиновић, заменик члана Дана Станојчића, Снежана Јовановић, заменик члана Александра Југовића, Марко Милошевић, заменик члана Снежане Пауновић, Урош Ђокић, заменик члана Мирослава Алексића и Срђан Миливојевић, заменик члана Драгане Ракић.

Председник Одбора је образложио да је седницу сазвао у року краћем од три дана, због потребе да се Министарству финансија достави предлог измена Скупштинског буџета за 2024. годину, имајући у виду да рок истиче 28. августа 2024. године.

Седници су присуствовали и помоћник генералног секретара Народне скупштине Дарио Кукољ и начелник Одељења за буџетске и финансијско рачуноводствене послове Дара Поповић Купусинац.

На предлог председника, Одбор је једногласно, утврдио следећи:

Д н е в н и р е д:

1. Утврђивање предлога измена (ребаланс) Скупштинског буџета за 2024. годину, који је припремио генерални секретар Народне скупштине (03 број: 400-1990/24-1 од 27. августа 2024. године).

**Прва тачка дневног реда:** Утврђивање предлога измена (ребаланс) Скупштинског буџета за 2024. годину, који је припремио генерални секретар Народне скупштине (03 број: 400-1990/24-1 од 27. августа 2024. године).

Председник Одбора је у уводном обраћању указао да је финансијска самосталност Народне скупштине утврђена Законом о Народној скупштини који у члану 64. прописује да Народна скупштина самостално утврђује и располаже средствима за њен рад, а чланом 65. да генерални секретар Народне скупштине припрема предлог скупштинског буџета у складу са законом и Пословником и подноси га Одбору који утврђује предлог скупштинског буџета. Утврђени предлог скупштинског буџета доставља се Министарству финансија на мишљење.

С тим у вези указао је да је Министарство финансија дописом од 23. августа 2024. године затражило да Одбор достави предлог прерасподеле или уштеда буџетских средстава опредељених Законом о Буџету Републике Србије за 2024. годину, те да је с тим у вези генерални секретар припремио предлог измена Скупштинског буџета за 2024. годину који је достављен Одбору на разматрање.

Дарио Кукољ, помоћник генералног секретара Народне скупштине је, образлажући предлог ребаланса, указао да су у 2023. години одржани ванредни парламентарни избори, да је нови сазив конституисан у фебруару 2024. године, те да је из тих разлога одржан мањи број седница Народне скупштине. Нагласио је да у актуелном сазиву, у односу на број посланика из претходног сазива, мањи број посланика користи право на стални рад у Народној скупштини, те да је свеукупно наведено утицало на прерасподелу буџетских средстава, чиме је остварена уштеда од 28 милиона динара која се предложеним ребалансом враћају у буџет Републике Србије.

У дискусији је учествовао Срђан Миливојевић који је подржао предложени ребаланс и указао на потребу да се разговара о накнадама путних трошкова народних посланика који за долазак на седницу Народне скупштине користе сопствени аутомобил. Сматра да накнада трошкова која се према важећој одлуци признаје није адекватна, да није у складу са пређеном километражом, те предлаже да се приликом планирања буџета за 2025. годину коригује одлука којом се уређује ово питање.

На предлог председника, Одбор је једногласно донео Одлуку о утврђивању Предлога измена Скупштинског буџета за 2024. годину, у висини од 3,677.569,000 динара у тексту који је достављен.

Саопштио је да ће утврђени Предлог измена Скупштинског буџета за 2024. годину доставити Министарству финансија на мишљење, у складу са Законом о Народној скупштини и Пословником.

\*\*\*

Седница је завршена у 14,35 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов